Here is a page extracted from Wikipedia that may contain CSS, HTML, and a lot of unformatted text.

Title: Lepidoptera
Content: Os lepidópteros  (Lepidoptera, d'o griego «lepis», escama, y «pteron», ala) son un orden de insectos holometábolos, cuasi siempre voladors, conoixius comunament como as mariposas; as mas conoixitas son as mariposas diurnas, pero a mayoría d'as especies son nocturnas (polillas, esfinges, pavones, etc.) y pasan muit inadvertidas. Os suyos larvas se conoixen como orugas y s'alimentan tipicament de materia vechetal, podendo estar cualques especies como plagas importants para l'agricultura. Muitas especies cumplen o paper de polinizadores de plantas y cultivos.

Iste taxón representa o segundo orden con mas especies entre os insectos (estando superau solament por l'orden Coleoptera); de feito, conta con mas de 165.000 especies clasificatas en 127 familias y 46 superfamilias. A mariposa diurna mas gran que existe ye a Ornithoptera alexandrae fembra, que puet plegar a tener 31 cm de envergadura (o macho ye un poquet mas chicot), vive a o sudeste de Nueva Guinea.

Caracteristicas 
As mariposas poseyen dos pars d'alas membranosas cubiertas de escamas coloreadas, que utilizan en a termorregulación, o cortejo y a sinyalización. O suyo aparato bucal ye de tipo probóscide (se veiga Insecto) proveyiu d'una larga trompa que s'enrolla en espiral (espiritrompa) que remaneix enrollada en estau de reposo y que les sirve para libar o néctar d'as flors que polinizan.

O cortejo d'os machos ye muit variable en as diferents familias de l'orden, pero basicament consiste en exhibicions y en a producción de feromonas sexuals. Con las maniobras de vuelo os machos cubren a las fembras con a olor d'istas feromonas. Dimpués d'o apareamiento os machos pueden privar que a fembra tienga una nueva cópula taponando a suya genitalia con una secreción pegajosa.

O suyo desembolique ye holometábolo: d'o uego sale una larva u oruga que se transformará en pupa y ista dara puesto a o adulto. A larva, a diferencia d'o adulto, presenta un aparato bucal de tipo masticador; a mayoría d'as larvas son fitófagas. En menos d'o 1% as larvas son carnívoras u encara caníbales. Podemos distinguir as larvas de lepidópteros d'as d'atros insectos porque poseyen una serie de 5 patas falsas —as d'os himenópteros sínfitos poseyen 7 u mas— a la fin de l'abdomen, o que en cualques casos conlleva que a suya forma de caminar sía como que a d'un acordeón ubrindo-se y zarrando-se alternativament. Os lepidópteros son insectos terrestres y solament ocasionalment cualques larvas son acuaticas.

Coloración 
En l'orden Lepidoptera a coloración, especialment a d'as alas, aconsigue a maxima especialización. Morfolochicament, a superficie alar ye recubierta de escamas que a suya superficie poseye multitut d'ariestas lonchitudinals (deseparadas a vegatas a menos d'1 μm, ye decir, a milésima parte d'un milímetro) que alteran a reflexión d'a luz producindo colors muit chocants y frecuentment tornasolados y iridiscentes.

Referencias 

Lepidoptera
Pachinas que fan servir vinclos machicos d'ISBN